b'\n_START_ARTICLE_\nCukrinis diabetas\n_START_PARAGRAPH_\nCukrinis diabetas (lot. diabetes mellitus) arba cukralig\xc4\x97 \xe2\x80\x93 liga, kuri\xc4\x85 sukelia angliavandeni\xc5\xb3 apykaitos sutrikimai, lemiantys gliukoz\xc4\x97s kiekio kraujyje padid\xc4\x97jim\xc4\x85 (hiperglikemija), arba suma\xc5\xbe\xc4\x97jim\xc4\x85 (hipoglikemija).\n_START_SECTION_\nPaplitimas\n_START_PARAGRAPH_\nPasaulyje cukriniu diabetu serga apie 100 mln. \xc5\xbemoni\xc5\xb3, Europoje \xe2\x80\x93 apie 26 mln. Lietuvoje registruota apie 54 000 sergan\xc4\x8di\xc5\xb3j\xc5\xb3 cukriniu diabetu, i\xc5\xa1 j\xc5\xb3 nuo insulino priklausom\xc5\xb3 apie 8 000, nepriklausom\xc5\xb3 apie 42 000, su tolerancijos gliukozei sutrikimu apie 4 000. Lietuvoje yra apie 350 cukriniu diabetu sergan\xc4\x8di\xc5\xb3 vaik\xc5\xb3.\n_START_SECTION_\nTipai\n_START_PARAGRAPH_\nSkiriamos trys grup\xc4\x97s: pirminis cukrinis diabetas, antrinis cukrinis diabetas ir tolerancijos gliukozei sutrikimas. Pirminis cukrinis diabetas b\xc5\xabna nuo insulino priklausomas arba I tipo cukrinis diabetas, nuo insulino nepriklausomas, arba II tipo cukrinis diabetas ir gestacinis cukrinis diabetas. _NEWLINE_Susirgti pirminiu cukriniu diabetu turi \xc4\xaftakos paveldimas polinkis. I tipo diabetik\xc5\xb3 \xc5\xa1eimose yra apie 20\xc2\xa0% sergan\xc4\x8di\xc5\xb3 \xc5\xa1ia liga. Manoma, kad I tipo cukrinis diabetas yra autoimunin\xc4\x97 liga - autoimuninis kasos u\xc5\xbedegimas. J\xc4\xaf gali paskatinti virusin\xc4\x97 infekcija. Autoantik\xc5\xabniai suardo kasos Langerhanso saleli\xc5\xb3 \xc3\x9f l\xc4\x85steles ir sukelia absoliut\xc5\xb3 insulino tr\xc5\xabkum\xc4\x85. I tipo cukriniu diabetu paprastai suserga vaikai, paaugliai ar jauni \xc5\xbemon\xc4\x97s._NEWLINE_II tipo cukriniu diabetu daugiausia serga nutuk\xc4\x99, vyresni kaip 40 m. \xc5\xbemon\xc4\x97s. B\xc5\xabdinga sutrikusi insulino sekrecija, d\xc4\x97l persivalgymo padid\xc4\x97jusi insulino koncentracija ma\xc5\xbeina insulino receptori\xc5\xb3 kiek\xc4\xaf, o kartu ir insulino veikim\xc4\x85. Taip pat b\xc5\xabdingas susilpn\xc4\x97j\xc4\x99s insulino poveikis d\xc4\x97l insulino receptori\xc5\xb3 defekto, sukelian\xc4\x8dio atsparum\xc4\x85 insulinui. \xc5\xa0io tipo diabetas da\xc5\xbenai nustatomas tyrimo metu radus padid\xc4\x97jusi\xc4\x85 gliukoz\xc4\x97s koncentracij\xc4\x85 kraujyje. _NEWLINE_Gestacinis cukrinis diabetas - tai angliavandeni\xc5\xb3 apykaitos sutrikimas n\xc4\x97\xc5\xa1tumo metu. Jis labai padidina n\xc4\x97\xc5\xa1tumo komplikacij\xc5\xb3 rizik\xc4\x85. _NEWLINE_Antrin\xc4\xaf cukrin\xc4\xaf diabet\xc4\x85 sukelia ligos, kurios pa\xc5\xbeeid\xc5\xbeia kasos audin\xc4\xaf (l\xc4\x97tinis pankreatitas, hemochromatoz\xc4\x97), kasos pa\xc5\xa1alinimas, endokrinin\xc4\x97s ligos (pav., posmegenin\xc4\x97s liaukos navik\xc5\xb3), kurioms b\xc5\xabdinga padid\xc4\x97jusi hormon\xc5\xb3, pasi\xc5\xbeymin\xc4\x8di\xc5\xb3 insulinui prie\xc5\xa1ingu poveikiu, gamyba. Diabetas gali atsirasti d\xc4\x97l kai kuri\xc5\xb3 vaist\xc5\xb3 (pvz., gliukokortikoid\xc5\xb3) vartojimo.\n_START_SECTION_\nSimptomai\n_START_PARAGRAPH_\nCukrinio diabeto diagnostika - nesud\xc4\x97tinga. Tereikia atlikti kraujo tyrimus. Cukralig\xc4\x97 diagnozuojama i\xc5\xa1tyrus gliukoz\xc4\x97s kiek\xc4\xaf kraujyje (i\xc5\xa1 venos) ir nusta\xc4\x8dius glikuoto hemoglobino koncentracij\xc4\x85._NEWLINE_Tolerancijos gliukozei sutrikimas yra b\xc5\xabkl\xc4\x97, kuri nustatoma atlikus gliukoz\xc4\x97s tolerancijos test\xc4\x85 - nevalgius gliukoz\xc4\x97s koncentracija kraujyje yra normali. Tokiems \xc5\xbemon\xc4\x97ms yra padid\xc4\x97jusi rizika susirgti II tipo cukriniu diabetu. D\xc4\x97l cukrinio diabeto atsiranda absoliutus ar santykinis insulino tr\xc5\xabkumas, l\xc4\x85stel\xc4\x97s negali pasisavinti gliukoz\xc4\x97s. Kraujyje padid\xc4\x97jus gliukoz\xc4\x97s koncentracijai inkstai pradeda i\xc5\xa1skirti j\xc4\x85 su \xc5\xa1lapimu. D\xc4\x97l gliukoz\xc4\x97s tr\xc5\xabkumo l\xc4\x85stel\xc4\x97se sutrinka riebal\xc5\xb3, baltym\xc5\xb3, da\xc5\xbenai - vandens ir elektrolit\xc5\xb3 apykaita. _NEWLINE_Simptomai rei\xc5\xa1kiasi priklausomai nuo cukrinio diabeto tipo. I tipo cukrinis diabetas yra palyginti \xc5\xabmus, jam b\xc5\xabdinga silpnumas, nuovargis, k\xc5\xabno mas\xc4\x97s ma\xc5\xbe\xc4\x97jimas, pagaus\xc4\x97j\xc4\x99s \xc5\xa1lapinimasis, tro\xc5\xa1kulys, pykinimas, i\xc5\xa1 burnos sklindantis acetono kvapas. Ligai progresuojant ligonis netenka s\xc4\x85mon\xc4\x97s - prasideda diabetin\xc4\x97 koma. Negydomas ligonis gali mirti. _NEWLINE_II tipo cukrinio diabeto prad\xc5\xbeia nery\xc5\xa1ki, ilg\xc4\x85 laik\xc4\x85 neb\xc5\xabna joki\xc5\xb3 negalavim\xc5\xb3, ligos simptomai (tro\xc5\xa1kulys, da\xc5\xbenas \xc5\xa1lapinimasis, odos nie\xc5\xbeulys) pasirei\xc5\xa1kia v\xc4\x97liau. Tinkamai negydant gali atsirasti \xc5\xabmini\xc5\xb3 (da\xc5\xbeniausiai sergant I tipo cukriniu diabetu) ir l\xc4\x97tini\xc5\xb3, v\xc4\x97lyv\xc5\xb3j\xc5\xb3 komplikacij\xc5\xb3. Viena sunkiausi\xc5\xb3 \xc5\xabmini\xc5\xb3 komplikacij\xc5\xb3 - diabetin\xc4\x97 koma, kuri i\xc5\xa1tinka, kai organizmui tr\xc5\xabksta insulino, kai ligonis laiku nesusileid\xc5\xbeia insulino, riebiai pavalgo, suserga kita sunkia liga ir d\xc4\x97l to sutrikus riebal\xc5\xb3 apykaitai kaupiasi nuodingi tarpiniai produktai \xe2\x80\x93 ketonin\xc4\x97s med\xc5\xbeiagos. _NEWLINE_Kai sunkiai fizi\xc5\xa1kai dirbant, ilgai vemiant, perdozavus insulino arba susileidus jo normal\xc5\xb3 kiek\xc4\xaf, bet laiku nepavalgius kraujyje labai suma\xc5\xbe\xc4\x97ja cukraus, gali prasid\xc4\x97ti hipoglikemin\xc4\x97 koma - atsiranda silpnumas, kre\xc4\x8dia \xc5\xa1altis, ligonis pasidaro irzlus, v\xc4\x97liau netenka s\xc4\x85mon\xc4\x97s, gali prasid\xc4\x97ti traukuliai. Da\xc5\xbeniau pasitaiko v\xc4\x97lyv\xc5\xb3j\xc5\xb3 cukrinio diabeto komplikacij\xc5\xb3, kuri\xc5\xb3 prie\xc5\xbeastis yra kraujagysli\xc5\xb3 pa\xc5\xbeeidimas. D\xc4\x97l did\xc5\xbei\xc5\xb3j\xc5\xb3 kraujagysli\xc5\xb3 pakenkimo atsiranda koronarin\xc4\x97 \xc5\xa1irdies liga (miokardo infarktas), smegen\xc5\xb3 arterij\xc5\xb3 stenoz\xc4\x97 (insultas), periferini\xc5\xb3 arterij\xc5\xb3 obliteruojantis endarteritas (gal\xc5\xabni\xc5\xb3 gangrena). Pa\xc5\xbeeidus smulki\xc4\x85sias kraujagysles vystosi nefropatija (inkst\xc5\xb3 nepakankamumas), tinklain\xc4\x97s pakenkimas (apakimas), neuropatija (jutim\xc5\xb3 sutrikimas gal\xc5\xabn\xc4\x97se, neskausmingos opos p\xc4\x97dose d\xc4\x97l nepakankamai pri\xc5\xbei\xc5\xabrim\xc5\xb3 koj\xc5\xb3).\n_START_SECTION_\nGydymas\n_START_PARAGRAPH_\nNegydomas cukrinis diabetas labai pavojingas gyvybei. Ligos prad\xc5\xbeia da\xc5\xbenai nejau\xc4\x8diama ir diagnozuojama per v\xc4\x97lai. Neretai liga diagnozuojama jau esant sunkioms komplikacijoms: apakimas, inkst\xc5\xb3 funkcijos nepakankamumas, gal\xc5\xabni\xc5\xb3 amputacijos. _NEWLINE_Gydym\xc4\x85 koordinuoja pirmin\xc4\x97s prie\xc5\xbei\xc5\xabros gydytojas, kartais pacientas siun\xc4\x8diamas endokrinologo konsultacijai. 1 tipo diabetas gydomas insulino injekcijomis. 2 tipo diabetikai gydomi  geriamais vaistais, o jei jie nepadeda - insulinu._NEWLINE_Rekomenduojama, ypa\xc4\x8d vartojant insulin\xc4\x85, kelis kartus per dien\xc4\x85 tikrinti gliukoz\xc4\x99 kraujyje. Ilgalaik\xc4\x99 gliukoz\xc4\x97s kontrol\xc4\x99 atspindi glikuoto hemoglobino tyrimas (HbA1C) \xe2\x80\x93 jo esant <7\xc2\xa0%, suma\xc5\xbe\xc4\x97ja nefropatijos, retinopatijos, neuropatijos rizika. Turintiems vir\xc5\xa1svor\xc4\xaf ar nutukusiems pacientams rekomenduojama numesti svorio. B\xc5\xabtina ribotai naudoti so\xc4\x8di\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3, taip pat i\xc5\xa1mokti \xc4\xafvertinti angliavandeni\xc5\xb3 kiek\xc4\xaf maiste. Per savait\xc4\x99 reikia atlikti bent 150 min. vidutinio intensyvumo aerobini\xc5\xb3 pratim\xc5\xb3. Pacientai tur\xc4\x97t\xc5\xb3 skiepytis nuo gripo bei pneumokoko. Sergant hipertenzija, b\xc5\xabtina kraujosp\xc5\xabd\xc4\xaf suma\xc5\xbeinti vaistais. Cholesterolio kiek\xc4\xaf kraujyje reikia sureguliuoti dieta bei vaistais. Daugumai pacient\xc5\xb3 rekomenduojama gerti ma\xc5\xbe\xc4\x85 aspirino doz\xc4\x99 \xc5\xa1irdies-kraujagysli\xc5\xb3 lig\xc5\xb3 prevencijai. B\xc5\xabtina mesti r\xc5\xabkyti. Reguliariai tiriant baltym\xc4\x85 \xc5\xa1lapime, galima anksti diagnozuoti ir prad\xc4\x97ti gydyti diabetin\xc4\x99 nefropatij\xc4\x85. Taip pat b\xc5\xabtina periodi\xc5\xa1kai atlikti aki\xc5\xb3 dugno tyrim\xc4\x85 diabetinei retinopatijai aptikti. Reikia stengtis nustatyti diabetin\xc4\x99 neuropatij\xc4\x85, parinkti patogi\xc4\x85 avalyn\xc4\x99, pri\xc5\xbei\xc5\xabr\xc4\x97ti p\xc4\x97das.'